Lyke in veld: Nog agt gevindArgieffoto Lt.kol. Lungelo Dlamini, woordvoerder van die polisie, het gesê die agt lyke is Maandagmiddag naby Unitystraat en die Modder-pad gevind. “Ons vermoed die moorde het te doen met bendes wat by onwettige mynbedrywighede betrokke is.” Volgens Dlamini is al die slagoffers met ŉ skerp voorwerp doodgesteek of doodgeskiet. “Dit is nog nie duidelik waar die moorde plaasgevind het voordat die lyke in die veld agtergelaat is nie.” Dlamini het gesê die slagoffers is nog nie geïdentifiseer nie. ŉ Span speurders is intussen aangestel om die moorde te ondersoek. Maroela Media het vroeër berig ses lyke is Sondagoggend in ŉ oop veld langs ŉ spoorlyn gevind. “ŉ Verbyganger het die polisie gekontak toe hy Sondagoggend omstreeks 09:00 op die liggame afgekom het,” het kapt. Mavela Masondo, woordvoerder van die polisie, gesê. Hulle is almal in die bolyf geskiet. Hulle is vermoedelik iewers anders geskiet voordat hul liggame in die veld afgelaai is, aangesien hulle in ŉ patroon gelê het. Die polisie ondersoek 14 sake van moord.